Vilnius, 2025 m. kovo 28 d.

**Ką verta žinoti apie savitarnos kasas: 5 naudingi patarimai pirkėjams**

**Šiuolaikinis žmogus nuolat skuba, todėl ieško būdų, kaip kasdienius reikalus atlikti greičiau ir patogiau. Sutaupyti laiko norisi ir apsiperkant, todėl vis daugiau pirkėjų renkasi savitarnos kasas. Kad ši patirtis būtų sklandi, „Lidl“ prekybos tinklas dalinasi patarimais, kuriuos aktualu žinoti atsiskaitant savitarnos kasose.**

Savitarnos kasos Lietuvoje tampa vis populiaresnės, o tai lemia ne tik sparta apsiperkant, bet ir vis tobulinamos jų galimybės – nuo patogaus prekių pasidėjimo iki bekontakčių atsiskaitymo sprendimų.

Savitarnos kasomis Lietuvoje naudojasi jau kas antras pirkėjas ir ši dalis nuosekliai auga. Vis gausėjant savitarnos kasų privalumų, klientams visuomet išlaikoma galimybė atsiskaityti už pirkinius ir įprastose kasose.

„Visose parduotuvėse suteikiame klientams galimybę pasirinkti. Ir net jei kažkuriuo metu įprastoje kasoje klientas nemato darbuotojo, savitarnoje ar kitoje parduotuvės vietoje dirbantis kolega yra visuomet pasirengęs pereiti dirbti į artimiausią kasą, užtenka jį informuoti apie tokį norą. Mums svarbu, kad kiekvienas klientas turėtų kuo geriausią apsipirkimo patirtį, todėl visuomet suteikiame galimybę rinktis, kokiu būdu atsiskaityti už prekes jam yra geriausia ir patogiausia“, – akcentuoja „Lidl“ korporatyvinių reikalų ir komunikacijos vadovas Antanas Bubnelis.

**Apsipirkite greičiau ir patogiau**

Pasak A. Bubnelio, vienas pagrindinių savitarnos kasų privalumų – greitesnis ir patogesnis atsiskaitymas.

„Esame paskaičiavę, kad vidutiniškai savitarnos kasose atsiskaityti už prekes užtrunkama vos 2 minutes. Naudojimasis savitarnos kasomis auga ir jas renkasi vis daugiau pirkėjų įvairaus amžiaus kategorijose. Galima sakyti, kad mūsų prekybos tinkle pirkėjai pasiskirstę pusiau – daugiau nei pusė renkasi savitarnos kasas. Nuolat tobuliname savitarnos kasas, kad jomis naudotis būtų kuo patogiau – pernai atnaujinome jų sistemas, todėl surasti reikiamas prekes tapo dar patogiau ir lengviau“, – dalinasi „Lidl Lietuva“ atstovas.

**Tvaresnis būdas atsiskaityti už prekes**

Šiemet „Lidl Lietuva“ pristatė dar vieną savitarnos kasų naujovę – nuskenavus prekes ir už jas atsiskaičius galima pasirinkti, spausdinti popierinį apsipirkimo kvitą ar ne. Naudojantys „Lidl Plus“ šią funkciją gali pasirinkti savo paskyroje, kitu atveju, atsiskaitant savitarnos kasose, po apsipirkimo ekrane galima pasirinkti, jog kvitas nebūtų spausdinamas. Šis atnaujinimas pirkėjams leidžia apsipirkti ne tik patogiau, bet ir tvariau.

„Besinaudojantys „Lidl Plus“ apsipirkimo kvitus gali patogiai rasti savo programėlės paskyroje, todėl popierinis kvitas tampa nereikalingu. Per metus šis pokytis vidutiniškai leis popieriaus poreikį, kuris iki šiol buvo naudojamas kvitams spausdinti, sumažinti apie 12 tonų“, – pasakoja A. Bubnelis.

**Patogu net perkantiems daugiau**

Savitarnos kasos gali būti patogios ne tik įsigyjantiems keletą prekių, jose patogiai apsipirkti gali ir pirkėjai su didesniu pirkinių krepšeliu.

„Pastebėję augantį savitarnos kasų populiarumą ir atsižvelgdami į pirkėjų poreikius, daugelyje tinklo parduotuvių įrengėme didesnes ir patogesnes, XXL dydžio, savitarnos kasas. Jose gali patogiai apsipirkti ir tie klientai, kurie apsiperka gausiau“, – teigia A. Bubnelis.

**Apsipirkti galima savarankiškai**

Savitarnos kasose klientai gali apsipirkti be jokio artimo kontakto su kitais pirkėjais ar parduotuvių darbuotojais.

„Pastebime, kad dalis mūsų pirkėjų itin vertina privatumą ir būtent dėl to renkasi savitarnos kasas. Nuolat diegiame naujoves, kad net ir pirkėjo amžiaus patvirtinimą ar kitus kylančius klausimus atsiskaitant konsultantai galėtų išspręsti nuotoliniu būdu“, – pasakoja „Lidl Lietuva“ atstovas.

**Keletas atsiskaitymo būdų**

Savitarnos kasose pirkėjai gali taip pat atsiskaityti pasirinkdami jiems priimtiniausią atsiskaitymo būdą. Galima rinktis atsiskaitymą bankine kortele, išmaniuoju įrenginiu, taip pat už prekes galima atsiskaityti ir „Lidl“ dovanų kortele.

Atsiskaityti už pirkinius taip pat galimas ir „Lidl Plus“ programėlėje esančia mokėjimo funkcija „Lidl Pay“. Atsiskaitant su „Lidl Pay“, nuskenavus visas prekes, reikia atsidaryti „Lidl Plus“ virtualią kortelę, pažymėti „Mokėti su Lidl Pay“ ir nuskenuoti kasoje „Lidl Plus“ kortelę. Tokiu būdu pakanka vieną kartą nuskenuoti „Lidl Plus“ kortelę, kad būtų pritaikytos tiek „Lidl Plus“ nuolaidos, tiek ir apmokėta už pirkinius.

Šio metu Lietuvoje veikia 81 „Lidl“ parduotuvė 29 šalies miestuose: Vilniuje, Kaune, Klaipėdoje, Šiauliuose, Alytuje, Marijampolėje, Kėdainiuose, Telšiuose, Kretingoje, Mažeikiuose, Tauragėje, Jonavoje, Panevėžyje, Ukmergėje, Utenoje, Plungėje, Palangoje, Elektrėnuose, Visagine, Šilutėje, Radviliškyje, Vilkaviškyje, Druskininkuose, Rokiškyje, Kaišiadoryse, Nemenčinėje, Gargžduose, Molėtuose ir Jurbarke.

**Daugiau informacijos:**  
Lina Skersytė  
Korporatyvinių reikalų ir komunikacijos departamentas  
UAB „Lidl Lietuva“   
Mob. tel. +370 680 53556  
[lina.skersyte@lidl.lt](mailto:vaiva.serpkova@lidl.lt)